Diari Oficial de la Generalitat Valenciana


Sumari del DOGV 7822, del 06-07-2016 (2016/4460)

RESOLUCIÓ de 27 de maig de 2016, del director general d'Agricultura, Ramaderia i Pesca, per la qual es modifiquen les normes per a la producció integrada en vinya, en l'àmbit de la Comunitat Valenciana.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7822

Data del DOGV
:   06-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/4460


Data del document
:   27-05-2016

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Anàlisi jurídica

 Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural

RESOLUCIÓ de 27 de maig de 2016, del director general d'Agricultura, Ramaderia i Pesca, per la qual es modifiquen les normes per a la producció integrada en vinya, en l'àmbit de la Comunitat Valenciana. [2016/4460]  
La norma tècnica vigent sobre producció integrada de vinya a la Comunitat Valenciana va ser establida per la Resolució de 2 de juny de 2014, del director general de Producció Agrària i Ramaderia, modificada per la Resolució de 17 d'abril de 2015. Aquesta reglamentació preveu totes les pràctiques que es realitzen en el cultiu, incloent-hi tant els fitosanitaris permesos en el control de plagues i malalties, com els requisits que n'han de complir els equips d'aplicació.  
Aquesta norma tècnica compleix, en general, els requisits exigits en el Reial Decret 1201/2002, de 20 de novembre, pel qual es regula la producció integrada de productes agrícoles, en especial les disposicions dels articles 3 a 8 i en els annexos, on s'estableixen les exigències comunes o mínimes de la producció integrada.  
El 29 de juliol de 2014 es va publicar el Decret 124/2014, de 25 de juliol, del Consell, pel qual es regulen les inspeccions periòdiques dels equips d'aplicació de productes fitosanitaris, d'acord amb el Reial Decret 1702/11, de 18 de novembre, d'Inspeccions Periòdiques dels Equips d'Aplicació de Productes Fitosanitaris.  
A fi d'adequar la reglamentació de producció integrada a l'esmentat decret del Consell, així com actualitzar la llista de productes fitosanitaris permesos, i considerant el que disposa l'Ordre 44/2010, de 14 de desembre de 2010, de la Conselleria d'Agricultura, Pesca i Alimentació, sobre reglamentació de les produccions obtingudes per tècniques d'agricultura integrada, que faculta el director general competent en matèria de sanitat vegetal per a dictar els actes, resolucions i instruccions necessàries per a l'aplicació d'allò que s'ha disposat en aquesta ordre, resolc:  
  
  
Modificar la Resolució de 2 de juny de 2014 per la qual s'estableixen les normes per a la producció integrada de cítrics a la Comunitat Valenciana de la manera següent:  
  
Primer: se substitueix la norma estricta o prohibició de la pràctica maquinària d'aplicació, que queda redactada de la manera següent:  
?La maquinària utilitzada en l'aplicació de productes fitosanitaris, herbicides, adobaments foliars, etc., haurà d'estar en un adequat estat de funcionament, la qual cosa permetrà elevar l'eficàcia de la seua utilització i, per tant, disminuirà els efectes contaminants que provoquen les pèrdues incontrolades, amb un sensible estalvi econòmic.  
Només podran ser utilitzats, per a la producció integrada, els equips de tractament revisats per qualsevol estació d'inspecció tècnica d'equips d'aplicació de fitosanitaris (ITEAF) autoritzada segons el Reial Decret 1702/2011, de 18 de novembre, d'Inspeccions Periòdiques dels Equips d'Aplicació de Productes Fitosanitaris.  
La maquinària d'aplicació de productes fitosanitaris haurà de ser sotmesa a una revisió per l'organisme competent amb la freqüència indicada en el Decret 124/2014, del Consell, que en l'actualitat és de cinc anys per a la primera revisió en tots els equips nous, adquirits a partir del 10 de desembre de 2011, i de tres anys per a les inspeccions posteriors. Només en el cas que l'equip siga declarat apte podrà seguir emprant-se per als tractaments de lluita integrada el qual serà degudament identificat per a aqueixos efectes.  
Quan s'utilitzen polvoritzadors hidràulics amb disparadors d'acció manual, aquests hauran de ser regulables en cabal i angle de con d'eixida.  
El responsable dels tractaments i els aplicadors hauran d'estar en possessió del carnet de manipulador de plaguicides d'ús fitosanitari corresponent.  
No hauran d'efectuar-se tractaments quan la velocitat del vent supere els 15 km/h. La temperatura màxima durant el tractament no ha de superar els 28 ºC i la humitat relativa (HR) mínima serà del 40 %.  
El sistema de càrrega dels depòsits i el seu transport no ha de permetre abocaments de cap tipus a les séquies, canals, camins, etc.-  
  
Segon: se substitueix l'annex V per l'adjunt.   
  
Tercer: aquesta resolució entrarà en vigor als 15 dies de la seua publicació.  
  
València, a 27 de maig de 2016.- El director general d'Agricultura, Ramaderia i Pesca. Rogelio Llanes Ribas.